《日蚀》
宋代·王令

钱塘山人大署壁，曰十月朔日且蚀。
坐者跳起行者留，愚闻之惊智为惑。
我时过市偶自停，眩两目视闹耳听。
自嗟身贱不有位，安得置此诛四刑。
惟此丙申日在未，天面黯郁昏不济。
举头仰日已半亏，群阴得志云不披。
尘函欲开镜尚掩，谁把白壁涂之泥。
大哉玄象浩难测，安有庸人似术得。
天乎反成竖子名，不念吾皇禳以德。
吾闻日名为大明，光一自出灭月星。
今乃为之成薄蚀，安得君子不为小人乘。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。